গণৎকারকে ফোন করার ১০ মিনিটের মধ্যে চুরি যাওয়া গয়না এবং টাকা ফিরিয়ে দিল চোর! গোটা ঘটনাই অবিশ্বাস্য ঠেকছে যাদবপুরের এক ব্যবসায়ী পরিবারের। তদন্তে নেমে দু’জনকে গ্রেফতার করেছে পুলিশ। 
ঘটনাস্থল যাদবপুরের ২০/৪, কালীতলা লেন। শনিবার রাত সাড়ে ৯টা নাগাদ বাড়ি ফেরেন কৌশিক ভট্টাচার্যের পরিবারের সদস্যেরা। দরজায় চাবি লাগাতেই তাঁরা বুঝতে পারেন দরজা খোলা। ঢুকে দেখেন ঘর লন্ডভন্ড হয়ে রয়েছে। একটি ঘরের আলমারি এবং অন্য ঘরের লকার খোলা। আলমারি থেকে লাখখানেক টাকা গায়েব। লকার থেকে চুরি গিয়েছে কয়েক লক্ষ টাকার গয়না। সঙ্গে সঙ্গেই যাদবপুর থানায় অভিযোগ জানান কৌশিক। 
পরিবারের সদস্যেরা জানিয়েছেন, গত ২৩ ডিসেম্বর কাশ্মীর বেড়াতে গিয়েছিলেন তাঁরা। ফেরেন শনিবার। তার মাধ্যেই বাড়িতে চুরি হয়। রবিবার সকালে বাড়ির পরিচারিকা দীপ্তি মণ্ডলের বোন তাঁদের জনৈক গণৎকারের কথা বলে। তাকে বললে নাকি চুরি যাওয়া সামগ্রী ফিরে পাওয়া যাবে। এদিন দুপুর দেড়টা নাগাদ গণৎকারকে ফোন করেন কৌশিক। কৌশিকের কথায়, ‘‘গণৎকার ফোনে বলে, চিন্তা করবেন না। দু’ঘণ্টার মধ্যে সব ফিরে পাবেন।’’ এর ১০ মিনিটের মধ্যে বাড়ির নীচে সাইকেলে ঝোলানো অবস্থায় একটি প্যাকেট উদ্ধার হয়। সেই প্যাকেটের মধ্যে মেলে চুরি যাওয়া গয়না এবং কিছু টাকা। তারপর খাটের নীচে আরও একটি প্যাকেট থেকে টাকা উদ্ধার হয়। কৌশিকের স্ত্রী মধুলিকা বলেন, ‘‘সকাল থেকে সব ঘরে খুঁজেছি। কোথাও কিছু ছিল না। কে রেখে গেল দেখতে পাইনি। তবে গণৎকার বলে কিছু মানি না।’’ 
পুলিশ সূত্রের খবর, পরিচারিকা এবং গাড়ির চালক জয়রাম রাউতকে জিজ্ঞাসাবাদ করা হয়। পরে গ্রেফতার করা হয় তাদের। একইসঙ্গে গণৎকারের ভূমিকাও খতিয়ে দেখা হচ্ছে। তবে চুরির জন্য দরজা বা জানলা ভাঙা হয়নি। তদন্তকারীদের প্রাথমিক অনুমান, নকল চাবি ব্যবহার করা হয়ে থাকতে পারে। চুরি প্রসঙ্গে অবশ্য দীপ্তির দাবি, ‘‘আমি প্রায় সাত বছর কাজ করছি। জানি না কীভাবে চুরি হয়েছে। আমি জড়িত নই।’’ জয়রামও একই দাবি করেছেন।